EURO 2016 - PORTUGALIA, CAMPIOANA PE CARE A PARIAT DOAR ANTRENORUL EI

EURO 2016 – PORTUGALIA, CAMPIOANA

PE CARE A PARIAT DOAR ANTRENORUL EI

Cea de-a 15-a ediție a Campionatului European de fotbal, desfășurat între 10 iunie și 10 iulie în Franța, s-a încheiat cu o câștigătoare surpriză: Portugalia. Lusitanii s-au impus cu 1-0 în finala disputată pe „Stade de France” împotriva naționalei țării gazdă, grație golului marcat de Eder în cea de-a doua repriză a prelungirilor, mai exact în minutul 109.

Acesta reprezintă primul trofeu câștigat în istorie de naționala Portugaliei, echipă care, în 2004, pierdea Campionatul European chiar pe teren propriu în fața Greciei și care, la această întrecere, a ajuns regina „bătrânului continent” cu doar o singură victorie obținută în cele 90 de minute obișnuite ale unui meci.

„CINE NU CREDE, SĂ RĂMÂNĂ ACASĂ”

Octombrie 2015. Portugalia câștigă cu 1-0 partida de pe teren propriu cu Danemarca și se califică la Campionatul European din Franța. Selecționerul Fernando Santos intră în vestiar, își îmbrățișează, pe rând, toți jucătorii și le spune: „Bravo, băieți. Am făcut primul pas, calificarea la Campionatul European. Acum, mergem în Franța să câștigăm turneul final”. „Hai, că l-a luat valul rău”, își șoptesc fotbaliștii. Santos insistă: „Trebuie să câștigăm și trofeul. Cine nu crede, să nu mai vină la națională. Să rămână acasă”. Fernando Santos fusese numit ca selecționer al reprezentativei lusitane în toamna lui 2014, după ce Cristiano Ronaldo și compania începuseră preliminariile pentru Euro 2016 cu o înfrângere pe teren propriu, 0-1, în fața Albaniei. A reușit să ridice moralul unei echipe ce fusese eliminată încă din faza grupelor la Campionatul Mondial din Brazilia și să termine pe primul loc grupa de calificare la turneul francez. Dar motive pentru a visa la câștigarea titlului european nu prea existau. Portugalia nu reușise să pună mâna pe un trofeu nici pe vremea lui Eusebio, nici pe cea a lui Figo, deși încânta pe toată lumea prin jocul prestat. Iar acum, în ciuda prezenței în lot a starului Cristiano Ronaldo, destui opinau că naționala lusitană e una dintre cele mai slabe din istorie.

„SIMPLI CA PORUMBEII ȘI VICLENI CA ȘERPII”

Portugalia a început neconvingător Euro 2016. A remizat, 1-1, cu debutanta Islanda, a urmat un 0-0 cu Austria, meci în care Cristiano Ronaldo a ratat o lovitură de la 11 metri, iar în ultimul joc din grupă a obținut dramatic un 3-3 cu Ungaria, după ce a fost nevoită de fiecare dată să alerge după egalare. S-a calificat, totuși, mai departe grație măririi numărului de echipe participante la 24, ceea ce a permis ca și patru dintre cele șase formații clasate pe locul trei în faza grupelor să continue întrecerea. În „optimi”, a învins cu 1-0 Croația, cu un gol marcat de Quaresma cu trei minute înainte de finalul prelungirilor, iar în „sferturi” a trecut de Polonia la loteria loviturilor de departajare. Singura victorie în 90 de minute a fost obținută în semifinale, 2-0 cu Țara Galilor (goluri Ronaldo și Nani, în minutele 50 și 53), iar Eder i-a făcut pe lusitani campionii Europei în prelungirile finalei cu Franța. „Am fost simpli ca porumbeii și vicleni ca șerpii”, a concluzionat selecționerul Fernando Santos, singurul care a crezut în triumful Portugaliei la Euro 2016.

LACRIMILE LUI RONALDO

Imaginea finalei a fost oferită de Cristiano Ronaldo, care a fost accidentat dur de francezul Payet și a ieșit de pe teren în minutul 25 cu ochii în lacrimi. La sfârșit, când a ridicat trofeul deasupra capului, starul de la Real Madrid a vărsat din nou lacrimi, dar de bucurie. „Sunt foarte fericit. Îmi doream de mult acest trofeu, din 2004. Am spus mereu că vreau să câștig un trofeu cu naționala Portugaliei și să facem istorie. E un moment unic pentru mine, am plâns de bucurie”, a mărturisit Ronaldo, care a plâns în hohote și în urmă cu 12 ani, când Portugalia pierdea finala Euro 2004 în fața Greciei.

MUGUR BĂILEȘTEANU

SUPERLATIVELE ȘI CIFRELE EURO 2016

– Cel mai bun jucător al Campionatului European de fotbal 2016 a fost desemnat francezul Antoine Griezmann.

– Tot Antoine Griezmann a câștigat și titlul de golgheter al turneului final, cu 6 goluri marcate.

– Portughezul Renato Sanchez, născut pe 18 august 1997, a fost cel mai bun tânăr jucător de la Euro.

– Marea surpriză de la Euro 2016 a fost naționala Islandei. Aflați pentru prima dată la un turneu final, cu o populație de 330.000 de locuitori și cu doar 100 de fotbaliști profesioniști, nordicii au ajuns până în sferturile de finală, după ce s-au calificat dintr-o grupă cu Portugalia, Ungaria și Austria și au trecut de Anglia în „optimi”. În cele din urmă, islandezii au fost trimiși acasă de Franța.

– O bună impresie a lăsat și Țara Galilor, care, participantă pentru prima dată la Euro, a mers până în semifinale, unde a fost învinsă de Portugalia.

– 108 goluri s-au marcat în total la Euro 2016, în medie 2,12 pe meci.

– 2.427.303 este numărul total de spectatori care au asistat din tribune la partidele de la Euro 2016, în medie 47.594 la fiecare meci.

– România este echipa care a comis cele mai multe faulturi în partidele din faza grupelor: 52.

– Tricolorii ocupă locul 3 în topul echipelor la au alergat cel mai puțin la Euro 2016 (309 km). Mai leneșe au fost naționalele Albaniei (286 km) și Irlandei (308 km).

– România a fost a doua echipă eliminată la Campionatul European din Franța. Primii care și-au rezervat biletele de avion pentru a se întoarce acasă au fost ucrainenii.

– Naţionala noastră a fost singura de la Euro care a avut în componenţă doar jucători născuţi între graniţele ţării.

– Ovidiu Hațegan, primul arbitru de centru român prezent la un turneu final din 1988 încoace, a condus două meciuri la Euro 2016, ambele în faza grupelor: Polonia – Irlanda de Nord 1-0 și Italia – Irlanda 0-1.

Contents